Peter Hummelgaard (S), 2025-01-14:
Også i Grønland, som det også er blevet nævnt, er der blevet set positivt på lovforslaget, som det grønlandske selvstyre har tilsluttet sig.
Som jeg har slået fast mange gange før her i salen, er det vigtigt for mig, at der er grønlandsk opbakning til de lovændringer, som gennemføres for Grønland, for det er det grønlandske folk, der skal bestemme, hvad der skal gælde i Grønland.
Jeg tror, vi alle sammen kan være enige om, at et stærkt justitsområde er en forudsætning for et velfungerende og trygt samfund, og med lovforslaget, som vi behandler i dag, tager vi endnu et skridt i den rigtige retning for at styrke justitsområdet i Grønland.
Lovforslaget indeholder flere elementer, som bl.a. har til formål at sikre, at kriminalloven og retsplejeloven for Grønland er tidssvarende i forhold til det kriminalitetsbillede, der i dag og fremover kan forventes i Grønland, og jeg vil kort nævne hovedpunkterne i forslaget.
Lovforslaget har for det første til formål at styrke indsatsen mod stalking.
Det foreslås derfor, at der indføres en særskilt bestemmelse om stalking i kriminalloven.
Med bestemmelsen bliver det muligt at dømme den gerningsperson, der udsætter den anden for den krænkelse, som stalking er, også selv om gerningspersonen ikke forinden har fået et tilhold.
Der bliver dermed sendt et vigtigt signal om, at stalking udgør en alvorlig forbrydelse.
Regeringen vil også styrke hjælpen til ofre for stalking.
De skal bl.a. kunne få en bisidder, der kan støtte dem undervejs i kriminalsagsbehandlingen.
Derudover vil regeringen sikre, at forurettede eller dennes nærmeste på anmodning vil blev underrettet om tidspunktet for gerningspersonens løsladelse og udgang.
Det samme gælder ved en eventuel medvirken til et tv- eller radioprogram.
Endelig gives der med lovforslaget mulighed for, at der kan foretages videoafhøring af børn under 15 år i en sag om stalking, hvis barnet eller barnets nærmeste er forurettet og den, der er mistænkt, er en af barnets nærmeste.
Lovforslaget har for det andet til formål at kriminalisere identitetsmisbrug.
Identitetsmisbrug er i dag ikke særskilt kriminaliseret i grønlandsk ret, og kriminalloven dækker derfor langtfra alle tilfælde af misbrug af en anden persons identitet.
Bestemmelsen skal sikre, at kriminaliseringen af identitetsmisbrug både gælder, hvor identitetsmisbruget sker digitalt, og hvor det finder sted i den fysiske verden.
Med den foreslåede regulering sikrer vi, at lovgivningen på det her punkt er tidssvarende og tager højde for nutidens digitale udfordringer.
Det foreslås for det tredje at indsætte en bestemmelse om sletning af udtalelser, meddelelser eller billeder, som har tilknytning til en overtrædelse af visse freds- og æreskrænkelser.
Det vil også omfatte den foreslåede bestemmelse om kriminalisering af identitetsmisbrug.
Bestemmelsen skal bidrage til at forhindre tilgængeligheden og den videre udbredelse af sådanne udtalelser.
Det foreslås for det fjerde at forenkle kriminallovens regler om afbrydelse af påtalefristen.
Det er det, som i den danske straffelov kendes som forældelsesfristen.
Anklagemyndigheden og politiet vil dermed fremover få samme enkle fremgangsmåde til at afbryde påtalefristen, som andre offentlige myndigheder har i dag.
Det foreslås for det femte at etablere de fornødne bemyndigelser til at kunne fastsætte administrative regler om udgang m.v. for personer anbragt på et hospital eller en institution i henhold til en retsafgørelse i medfør af kriminalloven og retsplejeloven.
Foruden lovforslaget lægges der desuden op til en ajourføring af anordning om ikrafttræden for Grønland af lov om tilhold, opholdsforbud og bortvisning.
Med de bemærkninger skal jeg endnu en gang takke for indlæggene.
Jeg ser frem til den videre behandling her i Folketinget, og jeg står naturligvis til rådighed for besvarelse af de spørgsmål, der måtte opstå i den forbindelse.
Tak for ordet.